Flere døde av astma etter torden i Australia
Antallet omkomne av en hittil ukjent type tordenastma har steget til seks personer, mens tilstanden til ytterligere tre andre er kritisk, ifølge myndighetene. De fire første ofrene var mellom 18 og 35 år gamle. Ytterligere to personer er omkommet, men alderen deres er ennå ikke kjent. Dødsfallene er koblet til et uvanlig værfenomen, der tordenvær inntraff samtidig med store mengder pollen og utløste astmaanfall og høysnue blant flere tusen pollenallergikere. Mer enn 8.500 personer ble sendt til akuttavdelinger på sykehus i delstaten Victoria etter mandagens pollenstorm. Helseminister Jill Hennessy i delstaten sier behovet for ambulanser var enormt. – Det var som om 150 bomber hadde eksplodert i et område i Melbourne samtidig. Værfenomenet har kun funnet sted i Australia, ifølge AFP.
Et uvanlig værfenomen som utløste voldsomme astmaanfall tok livet av flere australiere denne uken.